**Nr. 8.830/26.03.2020**

**Raport de specialitate**

al Serviciului Tehnic, Investiţii - Urmărire Contracte, Monitorizare Servicii de Utilităţii Publice la proiectul de hotărâre pentru aprobarea Regulamentului privind procedura de autorizare şi condiţiile de refacere a domeniului public şi privat al municipiului Sighişoara afectat în urma executării lucrărilor tehnico – edilitare

Doamnelor și domnilor consilieri,

Vă aducem la cunoștință că în ultima perioadă, pe raza municipiului Sighișoara, s-au executat mai multe lucrări aferente rețelelor tehnico-edilitare, cum ar fi: modernizare și extindere la sistemul de alimentare cu apă și canalizare, modernizare și extindere la sistemul de distribuție a gazelor naturale, modernizarea sistemului de alimentare cu energie electrică, precum și extinderi sau modernizări ale rețelelor de telecomunicații.

Executarea acestor lucrări de săpătură pe raza municipiului trebuie să respecte legislația în vigoare și pentru aceasta trebuie stabilit cadrul organizatoric și tehnic pentru derularea în condiții bune a lucrărilor de spargere a suprafețelor domeniului public sau privat al municipiului Sighișoara, în vederea efectuării lucrărilor de investiții, modernizare, reabilitare sau intervenții de urgență (avarii) la rețelele de utilități publice, precum și a lucrărilor de refacere și aducere la starea inițială a suprafețelor afectate (carosabil, trotuare, zone verzi, alei pietonale, parcări).

Scopul prezentului regulament este de a stabili:

* Condițiile și documentele necesare obținerii avizului de săpătură în cazul lucrărilor aferente rețelelor tehnico-edilitare realizate pe domeniul public și privat al municipiului Sighișoara;
* Obligațiile beneficiarului avizului de săpătură;
* Tehnologiile de refacere a suprafețelor afectate;
* Sancțiunile aplicabile în cazul nerespectării prevederilor acestui Regulament.

Conform art. 8 din O.G. nr. 21/2002 privind gospodărirea localităților urbane și rurale:

*,,Consiliile locale, Consiliul General al Municipiului Bucureşti şi consiliile locale ale sectoarelor acestuia, precum şi primarii au obligaţia să asigure, în condiţiile legii:*

*e) respectarea prevederilor legale şi a documentaţiilor de amenajarea teritoriului şi urbanism aprobate, precum şi a normelor privind executarea construcţiilor;*

*f) curăţenia străzilor, pieţelor şi a celorlalte locuri publice, îndepărtarea zăpezii, a gheţii de pe străzi şi trotuare, colectarea şi depozitarea reziduurilor menajere şi stradale, sortarea şi valorificarea resurselor materiale refolosibile;*

*g) repararea şi întreţinerea străzilor, a drumurilor comunale, podurilor, podeţelor, curăţarea şi amenajarea şanţurilor, modernizarea drumurilor existente şi realizarea unor drumuri comunale noi.“*

De asemenea, în art. 48 din O.G. nr. 43/1997 privind regimul drumurilor, republicată, cu modificările și completările ulterioare este prevăzut:

”(1) Lucrările edilitare subterane se amplasează în afara amprizei, în afara zonei de siguranţă a drumului public sau în galerii vizitabile. Construcţia, repararea şi întreţinerea acestor lucrări în zona drumului public se fac cu aprobarea administratorului drumului şi cu respectarea legislaţiei în vigoare.

(2) Lucrările edilitare în extravilan, altele decât cele prevăzute la alin. (1), se amplasează în afara zonei de siguranţă şi numai cu acordul prealabil şi autorizaţia de amplasare şi/sau de acces în zona drumului public ale administratorului drumului.”

Față de cele prezentate mai sus, vă rugăm să analizați și să hotărâți cu privire la necesitatea aprobării ,,Regulamentului privind procedura de autorizare şi condiţiile de refacere a domeniului public şi privat al municipiului Sighişoara afectat în urma executării lucrărilor tehnico – edilitare.”

Șef serviciu,

Serviciul Tehnic, Investiții- Urmărire Contracte

Monitorizare Servicii de Utilități Publice

ing. Radu Pavel Puiu